Kultant sabiħ li tiftakar fil-passat, hux tassew? Il-passat ifakkarna kemm stajna konna f'ċirkustanzi li llum saru realtà imma wkoll f'affarijiet li stajna għedna jew bassarna u llum ġara bil-kontra u ħriġna ta' mażetta. Meta nħares lura lejn x'kienu jgħidu l-PN qabel l-elezzjoni ġenerali fuq il-proposti tal-PL, proprjament nasal fil-konklużjoni li dak li bassru fuq dak li wiegħed li se jagħmel Gvern Laburista ġdid ġaladarba jingħata fiduċja mill-poplu, kien jew għax ġenwinament kienu jaħsbu li l-PL qed iwiegħed affarijiet li ma jistgħux isiru, jew għax kejlu b'xibirhom u assumew li, la ma jistgħux jagħmluha huma, mela l-PL fil-Gvern ma jistax jagħmilha lanqas; jew inkella tant kemm emmnu li tassew PL fil-Gvern se jwettaq dak li wiegħed, li marru għal propoganda qarrieqa ta' gideb u biża' biex jippruvaw jiddiskreditaw il-proposti tal-PL. Malta rreġistrat l-inqas rata ta' qgħad Tajjeb li fl-isfond tal-pubblikazzjoni riċenti mill-Eurostat tar-rati ta' qgħad fost il-pajjiżi fl-Ewropa, fejn Malta rreġistrat l-inqas rata ta' qgħad ta' 4% fost il-pajjiżi kollha tal-UE, niftakkru ftit x'kienu jgħidulna u jwerwruna fuq x'se jiġri mis-settur tax-xogħol jekk jitla' Gvern Laburista. Dawn l-allievi ta' Nostradamus kienu ċappsulna billboards b'wiċċ aħmar ta' Joseph Muscat b'kartellun f'idu jgħid 'Qgħad' u wiċċ blu ta' Lawrence Gonzi b'kartellun jgħid 'Xogħol'. Tiftakruh il-billboard tal-'Labour Won't Work'? Tiftakruhom il-konferenzi stampa li kienu jagħmlu fil-kampanja elettorali u dawn il-bozoz tal-għerf wara l-mejda kienu jbassru li l-Labour fil-gvern iġib il-qgħad u jeħodna 30 sena lura u li saħansittra ddikjaraw li l-Labour huwa garanzija għall-qgħad? Niftakar sew kemm kienu jeqirdu u jitqanżħu biex jippruvaw jikkonvinċu l-elettorat u jgħidulna li l-ekonomija Maltija mhix kapaċi tikber aktar milli kienet qed tikber fi żmienhom u allura ma tistax traħħas il-kontijiet tad-dawl u l-ilma, ma tistax twiegħed riformi u żidiet fil-pensjonijiet u bil-wisq aktar ma tistax tagħti l-flus lura tat-taxxi mħallsa żejda fuq il-karozzi mixtrija bejn l-2004 u l-2008, fost inċentivi oħrajn. Niftakru wkoll fil-famuża frażi li l-Labour se jdaħħalna 'gass down' ġol-ħajt u ma nistgħux ninsew l-imberkin bozoz ħomor. Imnalla l-poplu ma emminnhomx u ta l-fiduċja lill-PL għax, dak kollu li ddiskreditaw il-PN u dak kollu li qalu li ma jistax isir, seħħ, u seħħ bil-kbir. Mhux talli l-ekonomija kibret, talli rajna tkabbir li pajjiżi tal-Unjoni Ewropea jistgħu joħolmuh biss – tkabbir ta' 6.3%. Tul din il-leġiżlatura rajna tnaqqis fid-defiċit, rajna x-xogħol jitkattar, l-investiment ġdid jiżdied, u l-kwalità tal-ħajja titjieb, lil Għawdex jieħu rankatura 'l quddiem, rajna żidiet fil-pagi, żidiet fil-benefiċċji soċjali u fil-pensjonijiet, traħħis fil-fjuwils u fil-gass, traħħis fil-kontijiet tad-dawl u l-ilma, żieda fenomenali ta' persuni bi bżonnijiet speċjali li ħarġu fid-dinja tax-xogħol, servizzi b'xejn bħall-ħarsien tat-tfal b'xejn u l-garanzija għaż-żgħażagħ, aktar investiment fl-edukazzjoni, investiment għall-enerġija nadifa, infrastruttura ġdida, l-industriji jirpiljaw b'mod partikolari s-settur tat-turiżmu fejn assistejna għal figuri rekord sena wara sena fil-wasliet tat-turisti u fl-infiq turistiku. Frott il-ħidma serja Dan ma ġarax b'kumbinazzjoni u żgur mhux grazzi għall- Gvern preċedenti. Il-PN kien jiddikjara li dan qatt ma jista' jseħħ għax kieku huma kienu jagħmluh. Dawn ir-riżultati u l-ġid huma frott tal-ħidma serja u ambizzjuża ta' dan il-Gvern fejn dak li fassal qed iwettqu b'reqqa u bi pjan. Dan kollu qed isir mingħajr miżura waħda li hi waħda ta' awsterità, anzi ftaħna l-bibien għall-investiment, tnaqqsu t-taxxi u ntefgħu aktar flus fil-bwiet tal-poplu. U fadal xi jsir. Meta l-Prim Ministru Joseph Muscat qal li jrid jagħmel lil Malta l-aqwa fl-Ewropa, kien hemm min ipprova jgħaddih biż-żmien. Imma min ipprova jdaħħak dak iż-żmien issa jrid iżomm ħalqu magħluq. Fil-fatt, ħriġna l-aqwa fl-Ewropa fix-xogħol u fir-rata tal-qgħad. Il-PN fil-gvern kien jiftaħar li ħoloq 20,000 impjieg f'ħames snin. Il-PL fil-gvern ħoloq l-istess ammont ta' impjiegi fi tliet snin biss. Il-PN fil-gvern ħalla lill-pajjiż b'rata ta' qgħad ta' 6.3%, fejn kien ikun hawn żieda ta' erba' persuni ġodda jfittxu x-xogħol kull jumejn. F'Marzu tal-2013 l-ammont ta' persuni qiegħda, wirt Gvern Nazzjonalista, kien jammonta għal 7,350 persuna. F'Ġunju li għadda dan l-ammont naqas għal 3,441 persuna, li jfisser 53.2% inqas minn dak reġistrat fl-aħħar tal-leġiżlatura ta' Gvern preċedenti. X'ma jħossux ferħan il-Prim Ministru! U miegħu ferħana aħna lkoll – il-Poplu Malti u Għawdxi kollu. Poplu li jafda fil-Gvern Mhux ta' b'xejn li fl-aħħar stħarriġ tal-Ewrobarometru sibna li 55% tal-poplu Malti u Għawdxi jafdaw lil dan il-Gvern u 80% tal-poplu huma kuntenti bis-sitwazzjoni ekonomika tal-pajjiż. Dawn ir-riżultati jikkuntrastaw bil-kbir ma' dawk fl-Unjoni Ewropea fejn kienu biss 27% taċ-ċittadini li qalu li jafdaw lill-Gvern, bi 68% iddikjaraw li le. Dan ir-riżultat il-Gvern kisbu minkejja l-maltemp kollu u l-kritika u l-ħidma distruttiva u negattiva tal-Oppożizzjoni tul dawn l-aħħar xhur. Niftakru li fl-istess stħarriġ li sar fl-2012, kien biss 34% tal-poplu li stqarr li kellu fiduċja fil-Gvern Nazzjonalista ta' dak iż-żmien. Imma, għax ix-xitan m'għandux ħalib u xorta jagħmel il-ġbejniet, oħroġ il-għaġeb wara dawn iċ-ċertifikati sbieħ u sodisfaċenti li ngħata pajjiżna f'dawn l-aħħar ġranet, xorta toħroġ l-Oppożizzjoni tgħid li, pereżempju, fil-qasam tax-xogħol dan il-Gvern m'għandux biex jiftaħar. Wara li tant qalu li ma tistax traħħas il-kontijiet tad-dawl u l-ilma u ma tistax tgħolli l-pensjonijiet, ħarġu jgħidulna li l-Gvern ma raħħashomx biżżejjed u jmissu żied il-pensjonijiet b'rata akbar. Ehhhh! Mur ifhimhom.